<classify> Stars ipo Rustenburg nchini Afrika Kusini kwa ajili ya michuano ya Baraza la Soka la Nchi za Kusini mwa Afrika, COSAFA ambayo wao na Ghana wamealikwa kutia nakshi.Na timu hiyo jana iliendelea na mazoezi yake kwa siku ya tatu tangu iwasili hapa, kwenye viwanja vya Michezo vya Rustenburg, katikati ya mji huu mdogo wa madini ya platinum.Nooij ambaye siku mbili zilizopita timu yake ilifanya mazoezi Uwanja Olimpia Park, ambako michuano ya Cosafa itafanyika, leo alikuwa akiwaelekeza wachezaji wake namna ya kusaka mabao.Alikuwa akiwaelekeza vijana wake namna ya kupanga shambulizi hadi kufika langoni kwa wapinzani na kufunga.Na katika mfumo huo, wachezaji wanne wote wa mbele walikuwa wanapishana nafasi, wakati mwingine wengine wakienda pembeni na kurudi katikati wakipishana.Unaonekana ni mfumo mzuri wa kusuka nafasi za mabao iwapo wachezaji watauelewa vizuri na kuufanyia kazi uwanjani. Ni mfumo ambao mipira inayowapita washambuliaji, viungo wanatakiwa kuifuatilia kumalizia kwa mashuti makali.Wote Mrisho Ngassa, John Bocco, Juma Luizo na Ibrahim Ajib walionesha umahiri wa kufunga na kupiga krosi. Viungo Salum Abubakar Sure Boy, Mwinyi Kazimoto, Hassan Dilunga na Said Ndemla walikuwa makini katika kumalizia mipira inayowapita washambuliaji.Kocha Msaidizi, Salum Mayanga alikuwa katika lango lingine akiinoa safu ya ulinzi dhidi ya mashambulizi ya aina tofauti, hususan ya kutokea pembeni kutokana na mipira ya kona na krosi.Stars iliyopangwa Kundi A katika Cosafa, inatarajiwa kutupa kete yake ya kwanza Jumatatu Uwanja wa Olimpia dhidi ya Swaziland. Timu nyingine katika kundi hilo ni Lesotho na Madagascar, wakati Kundi B lina timu za Shelisheli, Namibia, Zimbabwe na Mauritius.Kila timu itakayoongoza kundi, itaungana na wenyeji Afrika Kusini, Botswana, Ghana, Malawi, Msumbiji na Zambia kwa ajili ya hatua ya robo fainali.  <topic>: michezo 